Diari Oficial de la Generalitat Valenciana


Sumari del DOGV 4884, del 16-11-2004 (2004/10732)

RESOLUCIÓ de 29 de setembre de 2004, del director del Centre de Desenvolupament Marítim de València, de concessió administrativa per a l'ocupació de superfície en una zona portuària amb destinació a la reparació de gàbies flotants i xarxes, atorgada a Acuícola Marina, SL, al port de Burriana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4884

Data del DOGV
:   16-11-2004

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2004/10241


Data del document
:   29-09-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Borriana
    * instal·lació portuària
    * empresa privada

RESOLUCIÓ de 29 de setembre de 2004, del director del Centre de Desenvolupament Marítim de València, de concessió administrativa per a l'ocupació de superfície en una zona portuària amb destinació a la reparació de gàbies flotants i xarxes, atorgada a Acuícola Marina, SL, al port de Burriana. [2004/M10957]
  
Atesa la sol·licitud formulada per Acuícola Marina, SL, de concessió administrativa per a l'ocupació de 1.000 m² de superfície al port de Burriana, amb destinació a la reparació de gàbies flotants i xarxes.
  
Sol·licitada la documentació necessària per a la tramitació de l'expedient, s'aporta en data 16 d'agost de 2004.
  
Vist l'informe favorable emés pel Servici d'Explotació i Conservació de Ports en què proposa que s'atorgue la concessió administrativa sol·licitada en el qual s'indica:
  
La superfície sol·licitada no es troba assignada en estos moments a cap concessió ni ús portuari concret. Atés este fet, així com la idoneïtat de la ubicació per a les activitats sol·licitades (per la proximitat a la làmina d'aigua del port) i la relació amb l'activitat portuària, s'emet informe favorable sobre la concessió administrativa a favor d'Acuícola Marina, SL.
  
Sol·licitat informe la Direcció General de Ports i Costes, l'emet amb caràcter favorable el 15 de juliol de 2004.
  
De conformitat amb el que disposa l'article 146 del Reglament per a l'Execució de la Llei de Costes, es va sotmetre la sol·licitud a informació pública per un termini de vint dies, durant el qual no es van presentar al·legacions.
  
L'Ajuntament de Burriana informa favorablement sobre la sol·licitud, i té entrada l'informe esmentat el 12 d'agost de 2004.
  
Notificada a l'interessat la Resolució de 6 de setembre, de sotmetiment de condicions en què podria atorgar-se concessió administrativa per a l'ocupació de 1.000 m² de superfície al port de Burriana, amb destinació a la reparació de gàbies flotants i xarxes, en data 27 de setembre de 2004 es rep escrit d'acceptació de les dites condicions, a què s'adjunta justificants d'haver depositat les fiances a què es referix l'esmentada resolució.
  
Fent ús de les atribucions que concedix al director del Centre de Desenvolupament Marítim l'article 16 del Decret 114/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
Atorgar a Acuícola Marina, SL concessió administrativa per a ocupació de 1.000 m² de superfície al port de Burriana, amb destinació a la reparació de gàbies flotants i xarxes; de conformitat amb les condicions que s'indiquen en els plecs inserits a continuació:
  
1a. Termini
  
Esta concessió s'atorga, per un termini d'un any, prorrogable semestralment a la tàcita fins a un màxim de cinc anys, inclòs l'inicial, comptador des de la posada a disposició dels terrenys, la qual cosa es farà constar en la corresponent acta de lliurament, i salvant el dret de propietat, sense perjuí de tercer, sense cessió del domini públic ni de les facultats dominicals de l'administració.
  
2a. Superfície autoritzada
  
S'autoritza una superfície de 1.000 m²
  
3a. Transmissibilitat
  
La present concessió és transmissible per actes inter vivos amb l'autorització prèvia de l'administració portuària i es considera que qui se subrogue en els seus drets assumirà també les obligacions que s'imposen en esta concessió.
  
L'administració portuària podrà exercir els drets de tanteig i retracte en els termes legalment previstos.
  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i, per tant, és necessària l'autorització expressa a què es referix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o participacions que comporte substitució dels socis o accionistes que ho foren al temps de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a l'administració portuària.
  
Perquè s'autoritze la transmissió, serà necessari:
  
- Que hagen transcorregut almenys dos anys des de la data d'atorgament de la concessió.
  
- Que el concessionari es trobe al corrent en el compliment de totes les obligacions derivades de la concessió.
  
- Que el nou titular tinga els requisits exigits per a contractar amb l'administració, i per a exercir l'activitat i prestar el servici objecte de la concessió.
  
En cas d'adjudicació per rematada judicial, si l'adjudicatari no té els requisits exigits per a contractar amb l'administració i per a exercir l'activitat i prestar el servici objecte de la concessió, haurà de transferir-la, en el termini de 12 mesos, a un nou concessionari que, a estos efectes, no presente cap limitació.
  
No s'inscriurà en el Registre de la Propietat la transmissió de la concessió sense que s'acompanye certificat de l'administració acreditatiu d'este punt, amb la inserció de les clàusules de la concessió.
  
4a. Gravamen
  
La constitució d'hipoteques i altres drets de garantia sobre la concessió haurà de ser autoritzada per l'administració portuària.
  
5a. Ús i explotació
  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres en este executades a usos diferents dels indicats.
  
El concessionari haurà de posseir tots els permisos i llicències per al desenvolupament de l'activitat, molt especialment aquells relacionats amb abocaments al mar i protecció del medi ambient.
  
6a. Rescat per obres
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà procedir al rescat d'esta abans del seu venciment.
  
A este efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que el de ser indemnitzat per les obres no amortitzades, valorades en els termes establits en la Llei de Ports.
  
En esta valoració no es tindran en compte les obres realitzades pel concessionari sense l'autorització prèvia, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut esmentats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deteriorament d'este, llevat que l'administració decidisca també el seu rescat.
  
Si les obres es trobaren deteriorades, l'administració determinarà el pressupost de les despeses necessàries per a deixar-les en bon estat, el qual es notificarà al concessionari abans de ser aprovat. L'import es rebaixarà de la taxació i la diferència que resulte serà la quantitat que es pague al concessionari.
  
Realitzat el lliurament a l'administració portuària dels béns rescatats es tornarà la fiança d'explotació, a sol·licitud del concessionari, amb la deducció, si és el cas, de les quantitats que el concessionari haja de fer efectives per les responsabilitats en què haja incorregut.
  
7a. Impostos i finances
  
Dins del termini d'un mes, comptador a partir del coneixement de la resolució d'atorgament pel concessionari, este pagarà l'import corresponent a l'impost sobre transmissions patrimonials i actes jurídics documentats, d'acord amb el Reial Decret Legislatiu 1/1993, de 24 de setembre.
  
Amb anterioritat a l'atorgament de la concessió, el concessionari haurà de consignar en la Tresoreria de la Generalitat Valenciana, servicis territorials de la Conselleria d'Economia i Hisenda, les fiances que a continuació s'esmenten, i presentarà les corresponents cartes de pagament que se'ls expedisquen a la Conselleria d'Infraestructures i Transport per a la seua incorporació a l'expedient:
  
a) Una fiança d'explotació, per un import de tres mil sis-cents seixanta euros (3.660 €), en metàl·lic o en aval bancari.
  
La fiança d'explotació respondrà de totes les obligacions derivades d'esta concessió, de les sancions que per incompliment de les condicions d'esta es puguen imposar al titular de la concessió i dels danys i perjuís que estos incompliments puga ocasionar.
  
Si l'administració executara parcialment o totalment la fiança, el concessionari queda obligat a completar-la o reposar-la en el termini d'un mes, comptador a partir de la notificació de la disminució del seu import.
  
La fiança d'explotació s'actualitzarà cada cinc anys en proporció a la variació experimentada per l'índex general de preus al consum per al conjunt nacional total (IPC) durant eixe període.
  
La fiança d'explotació serà tornada a l'acabament del termini concessional, si no existira responsabilitat per incompliment de les obligacions de què respon.
  
b) Una fiança de desmuntatge per un import de 1.000 euros, per a respondre del desmuntatge i transport fora del port de les instal·lacions i/o obres executades, en el cas que estes operacions no foren realitzades pel titular al venciment de la concessió. Respondrà, així mateix, de les despeses que poguera ocasionar deixar el terreny, obres o instal·lacions en les condicions primitives, en el cas que no ho fera així el concessionari.
  
L'incompliment d'estes obligacions serà causa de caducitat de la concessió.
  
8a. Replantejament i projecte de construcció
  
En el termini d'un mes, comptador de la notificació de la resolució d'adjudicació, haurà de presentar-se un projecte de construcció de les obres que s'han de realitzar, si pertoca, per a l'aprovació per l'autoritat competent.
  
Les obres s'executaran d'acord amb el referit projecte tècnic i en el termini que en este s'indique. A més d'estes obres, el concessionari realitzarà les oportunes modificacions per a enllaçar amb la xarxa de clavegueram general.
  
No s'executarà cap canalització per a abocaments fins que no es tinguen les autoritzacions corresponents de la Conselleria de Territori i Habitatge.
  
El concessionari sol·licitarà per escrit, amb la suficient antelació perquè les obres puguen començar-se dins del termini, el replantejament d'estes, que farà l'enginyer director del port i personal auxiliar a les seues ordes, amb assistència de l'interessat, i s'alçarà acta i plànol en què es consignarà la superfície ocupada, que serà sotmesa al director general d'Obres Públiques per a l'aprovació, si és procedent.
  
Quan el projecte presentat pel concessionari tinga caràcter de bàsic, abans del replantejament de les obres, i en qualsevol cas i en el termini d'un mes, des del coneixement de l'adjudicació de la concessió, el concessionari haurà de presentar el projecte de construcció.
  
Este projecte de construcció serà examinat pels servicis tècnics per a comprovar que és suficientment complet i no altera el projecte bàsic sotmés a informació pública. Si estos servicis estimen que el projecte és incomplet, el concessionari haurà de completar-lo com degudament en el termini que amb esta finalitat se li concedisca.
  
En el cas que el projecte de construcció diferisca substancialment del projecte bàsic sotmés a informació pública l'administració podrà adoptar alguna de les decisions següents:
  
a) Obligar el concessionari que adapte el projecte de construcció al bàsic.
  
b) Sotmetre el projecte de construcció a informació pública i als tràmits pertinents per a la modificació de les concessions.
  
Si transcorregut el termini assenyalat en les condicions particulars per al començament de les obres, estes no s'hagueren iniciat per causes no justificades, segons el parer de l'administració portuària, esta declararà la caducitat de la concessió, i queda a favor seu la fiança de construcció. En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organismes públics, les llicències, permisos i altres autoritzacions necessàries, podrà renunciar a la concessió, i en este cas se li tornarà la fiança de construcció.
  
En qualsevol cas, el concessionari podrà sol·licitar la pròrroga del termini establit per a l'inici de les obres que serà atorgada per l'administració portuària sempre que existisquen raons que justifiquen la demora en l'inici de les obres.
  
9a. Reconeixement de les obres
  
Acabades les obres el concessionari sol·licitarà per escrit de la direcció tècnica del port el reconeixement d'estes, que es farà amb assistència d'este i de l'interessat, i s'alçarà acta que serà elevada al director general d'Obres Públiques, per a la seua aprovació, si procedix.
  
En l'acta s'arreplegarà la superfície exacta ocupada per la concessió, a la qual s'aplicarà el cànon a què es fa referència en la condició 14a.
  
10a. Vigilància de les obres
  
Les obres quedaran sota la inspecció i vigilància del director tècnic del port i no seran obstacle al pas per a l'exercici de la vigilància litoral, i quedarà obligat el concessionari a conservar-les en bon estat i no podrà, el mateix que el terreny, arrendar-les ni destinar-les a usos distints que els indicats.
  
11a. Inspecció de l'execució
  
L'administració podrà inspeccionar en tot moment l'execució de les obres, per a comprovar si estes s'ajusten al projecte segons el qual s'ha atorgat la concessió. Si apreciara l'existència de desviacions en relació amb este, podrà aprovar el reconeixement de les obres quan estime que la modificació no altera substancialment la concessió, ni requerix una nova informació pública, o tramitar la seua legalització per mitjà del procediment corresponent, o disposar que les obres s'ajusten al projecte autoritzat. En este últim supòsit, si el concessionari no ho fera en el termini que se li indique, es procedirà a la incoació d'expedient de declaració de caducitat de la concessió.
  
12a. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres, seran a càrrec del concessionari.
  
13a. Altres autoritzacions
  
L'atorgament d'esta concessió no eximix el seu titular de l'obtenció de les llicències, permisos i autoritzacions que siguen legalment exigibles, ni del pagament dels impostos que li siguen d'aplicació, incloent l'impost sobre béns immobles, o el que legalment el substituïsca.
  
La realització d'activitats dins de l'àmbit de la concessió no previstes en el projecte o en l'estudi econòmic segons els quals s'atorga la concessió, requerirà la prèvia i preceptiva autorització de l'administració, i caldrà ajustar-se si és el cas al que disposa la clàusula quarta sobre el cànon concessional.
  
14a. Renúncia
  
Si l'interessat desistira de la petició o renunciara al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i instal·lacions a càrrec seu, i deixarà el terreny de la concessió lliure de tota ocupació, en el termini que se li assenyale.
  
15a. Cànon
  
El titular de la concessió, de conformitat amb el que disposa l'article 71 de la Llei 16/2003, de Mesures Fiscals, de Gestió Administrativa i Financera, i d'Organització de la Generalitat Valenciana, està obligat a pagar a la Generalitat Valenciana les quantitats següents:
  
a) Cànon per aprofitament de superfícies: 2.660 euros / any, a raó de 2,66 euros/m²/any de rebliment sense urbanitzar en una superfície de 1.000 m².
  
b) Cànon per resultat de l'explotació per al concessionari: 1.000 euros / any.
  
Total cànon anual: 3.660 euros.
  
L'import assenyalat no inclou l'IVA o qualsevol altre impost que haja de ser aplicat.
  
El dia 1 de gener de cada any el cànon podrà ser revisat i s'aplicaran les variacions que hi hagut en l'índex de preus de consum de l'any anterior, d'acord amb l'Institut Nacional d'Estadística. Igualment la quantia del cànon estarà subjecta a l'actualització d'acord amb les disposicions legals que respecte d'això es dicten amb caràcter general per la Generalitat Valenciana per a instal·lacions nauticoesportives.
  
L'atorgament d'autoritzacions dins de l'àmbit de la concessió que suposen una activitat per la qual el concessionari perceba ingressos, segons el que disposa la clàusula 16a, suposarà necessàriament l'establiment d'una partida independent de cànon per rendiment d'activitat, que es fixarà d'acord amb les normes vigents o els criteris aplicables en cada moment, i que es meritarà juntament amb el cànon anual.
  
El cànon es pagarà per semestres avançats, per mitjà de transferència bancària al compte que se li indique en cada liquidació que li faça l'administració, a partir de la data d'entrada en vigor de la concessió.
  
Amb esta finalitat, haurà de presentar domiciliació bancària per al pagament del cànon, emplenada com cal, amb anterioritat a l'atorgament de la concessió.
  
El període de pagament voluntari serà d'un mes des de la notificació de la liquidació corresponent.
  
Si no es fa efectiu el pagament en període voluntari podrà procedir-se al cobrament per la via de constrenyiment en la forma reglamentàriament establida.
  
El no-pagament del cànon durant dos semestres consecutius serà causa de caducitat de la concessió.
  
16a. Obligació de conservació i manteniment
  
El concessionari queda obligat a conservar i mantindre les obres i terrenys concedits en perfecte estat d'utilització, fins i tot des del punt de vista de neteja, d'higiene i d'estètica, i realitzarà a càrrec seu els treballs de conservació i manteniment i totes les reparacions que calguen per a això.
  
17a. Efectes reversió
  
Quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reals o personals que pogueren tindre terceres persones sobre el domini públic concedit i les obres i instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga de cap manera entendre's que la reversió implica la successió d'empresa prevista en l'article 44 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'administració portuària siga l'empresari principal de l'activitat realitzada pel concessionari, als efectes de l'article 42 del text refós esmentat.
  
Acabat el termini concessional, revertiran al domini públic estatal els terrenys, obres i instal·lacions objecte de la concessió, i estarà obligat el concessionari, a càrrec seu, a la demolició i retirada de les dites obres i instal·lacions, parcialment o totalment, fins i tot amb la reposició del terreny al seu anterior estat, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i instal·lacions, és procedent el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada d'acord amb el que establix l'anterior condició 9a, sempre que no estiguen units de manera fixa a l'immoble i amb això no es produïsca trencament ni deteriorament d'este, si l'administració no decidix també la seua adquisició.
  
18a. Acta de reversió
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les obres i instal·lacions, l'estat de conservació d'estes, i s'especificaran els deterioraments que presenten. En este últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que ha d'executar a càrrec seu en el termini que se li assenyale.
  
19a. Sancions
  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, sense perjuí que, quan segons el parer de l'administració, la infracció poguera ser constitutiva de delicte o falta, esta passarà el tant de culpa a la jurisdicció competent.
  
20a. Causes de resolució
  
A més de les establides amb caràcter general en la legislació aplicable i en els plecs d'esta concessió, són causes de resolució de la concessió:
  
a) La mort o incapacitat sobrevinguda del concessionari individual o l'extinció de la personalitat jurídica de la societat concessionària. En el primer cas l'administració podrà acordar la continuació de la concessió amb els seus hereus o successors, excepte disposició expressa en contra de la legislació específica del servici.
  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
  
c) El mutu acord entre l'administració i el concessionari
  
d) La falta de prestació pel concessionari de la garantia definitiva o les especials o complementàries d'aquella en termini en els casos previstos en la llei i la no-formalització del contracte en termini.
  
e) El rescat del servici per l'administració.
  
f) La supressió del servici per raons d'interés públic.
  
g) L'incompliment de les obligacions contingudes en este plec i en els altres que regulen la concessió, i en general l'incompliment de les restants obligacions concessionals essencials
  
21a. Caducitat
  
Serà causa de declaració de caducitat d'esta concessió, a més de les previstes legalment, l'incompliment de les obligacions descrites en els plecs del contracte, en particular:
  
- El no-pagament del cànon concessional durant dos semestres consecutius. Per a iniciar l'expedient de caducitat serà suficient que no s'haja efectuat l'ingrés en període voluntari.
  
- La cessió a un tercer de l'ús total o parcial, sense autorització de l'administració.
  
- La transferència del títol d'atorgament, sense autorització de l'administració.
  
- La constitució d'hipoteques i altres drets de garantia, sense autorització de l'administració.
  
- L'ocupació de domini públic no atorgat
  
- El desenvolupament d'activitats que no figuren en l'objecte del títol.
  
La declaració de caducitat comportarà la pèrdua de la fiança o fiances constituïdes, i implicarà, a criteri de l'administració, la demolició, retirada de les obres i instal·lacions, parcial o total, a càrrec del concessionari, fins i tot amb reposició del terreny al seu anterior estat, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que siga procedent, d'acord amb el que disposa l'anterior condició.
  
22a. Inscripció en el Registre de la Propietat
  
Si el concessionari inscriguera la concessió en el Registre de la Propietat, haurà de facilitar a l'administració certificat acreditatiu de la dita inscripció.
  
No s'inscriurà en el Registre de la Propietat la transmissió de les concessions o la constitució de drets reals sobre estes sense que s'adjunte certificat acreditatiu d'este aspecte, amb inserció de les clàusules de la concessió.
  
Extingida la concessió, el concessionari sol·licitarà la cancel·lació de la inscripció i retrà compte d'això a l'administració concedidora.
  
23a. Execució subsidiària
  
Quan el concessionari obligat a això no duga a terme les accions que li ordene l'administració, en aplicació de les condicions corresponents, esta, de conformitat amb la Llei 30/1992 de Règim Jurídic de les Administracions Públiques i del Procediment Administratiu Comú, podrà procedir a l'execució subsidiària, i l'import de les despeses, així com dels danys i perjuís seran a càrrec del concessionari.
  
Esta resolució no esgota la via administrativa i en contra pot interposar-se recurs d'alçada davant del secretari autonòmic d'Infraestructures, en el termini d'un mes, comptador des de l'endemà de notificació de la present, sense perjuí de la utilització de qualsevol altre recurs que s'estime oportú.